pythainlp/thaigov-v2-corpus-22032023 huggingface dataset:
วันพุธที่ 24 มีนาคม 2564
เร่งผลิตครูคณิต-วิทย์ ยุคใหม่ ครม. อนุมัติทุนการศึกษา 1,200 ทุน งบ 1.65 พันลบ.
เร่งผลิตครูคณิต-วิทย์ ยุคใหม่ ครม. อนุมัติทุนการศึกษา 1,200 ทุน งบ 1.65 พันลบ.
วันที่ 24 มี.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวานนี้ ว่า ครม. อนุมัติทุนโครงการส่งเสริมการผลิตครูที่มีความสามารถพิเศษทางวิทยาศาสตร์และคณิตศาสตร์ (สควค.) ระยะที่ 4 (พ.ศ. 2560 - 2567) กรอบวงเงินรวม 1,654 ล้านบาท ตามที่กระทรวงศึกษาธิการเสนอ เพื่อสร้างบุคลากรครูคุณภาพทางวิทยาศาสตร์และคณิตศาสตร์เข้าสู่ระบบได้อย่างต่อเนื่อง ซึ่งโครงการนี้มีวัตถุประสงค์เพื่อผลิตครูระดับปริญญาโทที่มีความสามารถพิเศษวิชาฟิสิกส์ เคมี ชีวะ คณิตศาสตร์ และคอมพิวเตอร์ ให้เป็นครูผู้นำการเปลี่ยนแปลงการจัดการเรียนการสอนที่สอดคล้องกับการเรียนรู้ยุคใหม่ มีความสามารถในการจัดกระบวนการเรียนรู้ด้านวิทยาศาสตร์ คณิตศาสตร์ และเทคโนโลยี ให้กับนักเรียนระดับมัธยมศึกษา สำหรับรูปแบบและจำนวนทุนการผลิตครู แบ่งเป็น 2 ประเภท ได้แก่
1) ทุนระดับปริญญาตรี – โท ปีละ 150 ทุน รวม 600 ทุน ระยะเวลารับทุน 6 ปี ดำเนินการตั้งแต่ปี 2564 – 2573 รวมระยะเวลาดำเนินการ 10 ปี
2) ทุนระดับปริญญาโท ปีละ 150 ทุน รวม 600 ทุน ระยะเวลารับทุน 2 ปี ดำเนินการตั้งแต่ปี 2564 – 2569 รวมระยะเวลาดำเนินการ 6 ปี
โครงการนี้ใช้งบประมาณจำนวน 1,654 ล้านบาท โดยสถาบันส่งเสริมการสอนวิทยาศาสตร์และเทคโนโลยี (สสวท.) จะขอจัดสรรงบประมาณรายจ่ายประจำปีผ่านกระทรวงศึกษาธิการ ด้วยการทำความตกลงในรายละเอียดร่วมกับสำนักงบประมาณต่อไป
นางสาวรัชดา กล่าวด้วยว่า ประโยชน์ที่จะได้รับจากโครงการ คือ 1) ส่งเสริมให้ผู้ที่มีศักยภาพระดับสูงด้านวิทยาศาสตร์ คณิตศาสตร์ เทคโนโลยี สมัครรับทุนโครงการเพื่อเป็นครูเพิ่มขึ้น 2) มีครูผู้สอนวิชาฟิสิกส์ เคมี ชีววิทยา คณิตศาสตร์ และคอมพิวเตอร์ ที่มีศักยภาพสูงในการจัดการเรียนรู้อย่างมีคุณภาพและได้มาตรฐานเพิ่มขึ้น และ 3) มีปริมาณครูผู้สอนรุ่นใหม่ที่มีศักยภาพเพียงพอต่อการทดแทนบุคลากรที่เกษียณอายุราชการและโยกย้ายภูมิลำเนา
วันเสาร์ที่ 6 มีนาคม 2564
บอร์ด ECC ผลักดัน 5G  ในพื้นที่อีอีซีนำร่อง “บ้านฉาง” เมืองอัจฉริยะ
บอร์ด ECC ผลักดัน 5G  ในพื้นที่อีอีซีนำร่อง “บ้านฉาง” เมืองอัจฉริยะ
นายอนุชา บูรพชัยศรี โฆษกประจำสำนักนายกรัฐมนตรีเผย ไทยเปิดให้บริการ 5 G เต็มรูปแบบในพื้นที่อีอีซีแล้ว ภายใต้แผนปฏิบัติการว่าด้วยการส่งเสริมการใช้ประโยชน์เทคโนโลยี 5 G  ระยะที่ 1  ทำให้การขับเคลื่อน 5G ในไทยเร็วกว่าประเทศอื่นๆในอาเซียนถึง 5 ปี ซึ่งในสัปดาห์หน้า (8 มีนาคม 64 )นายกรัฐมนตรีจะเป็นประธานการประชุมคณะกรรมการขับเคลื่อน 5G แห่งชาติ ครั้งที่ 1/2564 เพื่อเร่งให้เกิดการลงทุนในโครงสร้างพื้นฐานเทคโนโลยี 5G ในประเทศ และมอบแนวทางให้มีขยายการใช้ประโยชน์จากเทคโนโลยี 5G ครอบคลุมทั้งด้านคมนาคม การศึกษา การเกษตร อุตสาหกรรม และสุขภาพ เพื่อให้ไทยก้าวสู่เศรษฐกิจสังคมดิจิทัลเต็มรูปแบบ สร้างโอกาสทางเศรษฐกิจได้อย่างทั่วถึง เท่าเทียม เต็มประสิทธิภาพ
โฆษกประจำสำนักนายกรัฐมนตรีเปิดเผยว่า ในการประชุมคณะกรรมการนโยบายเขตพัฒนาพิเศษภาคตะวันออก (กพอ.) ครั้งที่ 1/2564 ที่มีพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะประธานกรรมการ กพอ. เป็นประธาน  รับทราบการลงทุนพัฒนาระบบ 5G ในพื้นที่อีอีซี ครอบคลุมโครงสร้างพื้นฐาน ที่ได้มีการเดินหน้าติดตั้ง ท่อ เสา สาย และสัญญาณแล้วเสร็จเกินร้อยละ 80 ด้วยการใช้เสาอัจฉริยะ (Smart pole) ทำให้สามารถกำหนดราคาต่ำสุด ลดภาระต้นทุน เพิ่มความสามารถการแข่งขันของธุรกิจ รวมทั้งความพร้อมในการจัดตั้งศูนย์ข้อมูล (Data Center) เพื่อเชื่อมโยงข้อมูลคลาวด์ภาครัฐและภาคเอกชนที่เปิดเผยได้ จัดทำข้อมูลกลางเพื่อธุรกิจในอนาคต หรือ Common Data Lake ใน อีอีซี รวมถึงการใช้ประโยชนที่เน้นเพิ่มผู้ใช้5G ในภาคการผลิตและภาคธุรกิจ ได้แก่ โรงงานในอีอีซี 10,000 แห่งและโรงแรม 300 แห่ง สถานศึกษา โรงพยาบาล นำร่องใช้ 5G บริเวณสัตหีบ สนามบินอู่ตะเภา นิคมฯ มาบตาพุดและบ้านฉาง นอกจากนี้ ยังมีการผลักดันให้ “บ้างฉาง เป็นต้นแบบชุมชนอนาคต”  (Smart city) ให้ชุมชนสามารถใช้ประโยชน์จาก 5 G  ในมิติต่างๆ ทั้งการวางแผนการเพาะปลูกด้วยระบบเกษตรอัจฉริยะ (precision farming) และดิจิทัลเพื่อดูแลสุขภาพชุมชน  รวมทั้งส่งเสริมการสร้างธุรกิจใหม่จาก 5G เช่น แอปพลิเคชั่นด้านหุ่นยนต์และออโตเมชั่น เป็นต้น พร้อมทั้ง การพัฒนาบุคลากร  ที่เน้นผลิตบุคลากรที่มีทักษะตามความต้องการของเอกชน (Up-Re-New Skill) ด้วยการประสานกับบริษัทชั้นนำ เช่น Huawai, HP ในการผลิตบุคลากรร่วมกันกว่า 44,000 คน
โฆษกประจำสำนักนายกรัฐมนตรียังกล่าวถึงการเดินหน้า 5G  ในไทยว่า  ขณะนี้ได้เริ่มติดตั้งโครงข่าย 5G แล้วในหลายพื้นที่ โดยเฉพาะพื้นที่ที่มีความสำคัญทางเศรษฐกิจ  รวมทั้งยังมีโครงการนำร่องด้านต่างๆ  อาทิ สถานีอัจฉริยะ (Smart Station) ณ สถานีกลางบางซื่อ  ต้นแบบสถานีอัจฉริยะด้วยเทคโนโลยี 5G แห่งแรกของประเทศไทยและแห่งแรกของเอเชียตะวันออกเฉียงใต้ จะมีบริการ Smart Information ช่วยเหลือผู้เดินทาง เช่น การนำทางภายในสถานี การช่วยเหลือฉุกเฉิน Automation Wheelchair บริการผู้พิการและผู้สูงอายุ โดยระบุจุดหมายและ wheelchair จะเคลื่อนที่ไปยังพื้นที่เป้าหมายอัตโนมัติด้วย 5G   และโครงการ Smart Campus ของ มหาวิทยาลัยธุรกิจบัณฑิตย์ พัฒนา Wireless Campus ยกระดับห้องเรียนแบบ Intelligent Hybrid Classroom ต้นแบบ จัดการความปลอดภัยด้วย Face Recognition/Anti-Fake Prevention/Smart Access Control System สำหรับการตรวจสอบผู้เข้า-ออกมหาวิทยาลัย  เป็นต้น///
วันอังคารที่ 23 มีนาคม 2564
กรมการขนส่งทางรางจัดประชุม เพื่อจัดทำมาตรฐานการขนส่งสินค้าอันตรายทางรถไฟ
นายกิตติพันธ์ ปานจันทร์ อธิบดีกรมการขนส่งทางราง เป็นประธานการประชุมคณะทำงานจัดทำมาตรฐานการขนส่งสินค้าอันตรายทางรถไฟ ครั้งที่ 3-1/2564 พร้อมด้วย ดร.พิเชฐ คุณาธรรมรักษ์ รองอธิบดีกรมการขนส่งทางราง
และผู้แทนจากสำนักงานปลัดกระทรวงคมนาคม สำนักงานตำรวจแห่งชาติ กรมการขนส่งทางบก กรมโรงงานอุตสาหกรรม การรถไฟแห่งประเทศไทย การท่าเรือแห่งประเทศไทย การนิคมอุตสาหกรรมแห่งประเทศไทย สภาอุตสาหกรรมแห่งประเทศไทย บริษัท ปตท. จำกัด (มหาชน) บริษัท ปูนซีเมนต์ไทย จำกัด (มหาชน) จำกัด และ บริษัท JR-Freight เข้าร่วมประชุม
ที่ประชุมได้ร่วมกันพิจารณาถึงการเสนอแนวทางในการขนส่งสินค้าอันตรายให้มีความปลอดภัย มีประสิทธิภาพ ลดระยะเวลาและเพิ่มปริมาณการขนส่งสินค้าทางราง โดยการพิจารณาถึงความเป็นไปได้ในการขนส่งสินค้าอันตราย ร่วมกับสินค้าทั่วไป ที่ใช้การเว้นระยะห่างอย่างปลอดภัยตามมาตรฐานของ RID (The Regulation concerning the International Carriage of Dangerous Goods by Rail) อันเป็นมาตรฐานสากลที่ทั่วโลกใช้กัน รวมถึงการเตรียมการทดสอบการขนส่ง LNG ทางรถไฟ ครั้งที่ 2 ที่จะทำการทดสอบในช่วงเดือนมิถุนายน
นอกจากนี้ กรมการขนส่งทางรางจะดำเนินการจัดเตรียมมาตรฐานและกฎหมายที่เกี่ยวข้องกับการขนส่งสินค้าอันตรายทางรถไฟให้มีความพร้อมมากที่สุดและมีความเป็นสากล โดยการปรับใช้แนวทางการขนส่งสินค้าอันตรายตามที่ RID กำหนด เพื่อรองรับการขนส่งสินค้าอันตรายทางรถไฟที่จะมีเพิ่มมากขึ้นในอนาคต อีกทั้งช่วยสนับสนุนนโยบายของกระทรวงคมนาคมในการเพิ่มปริมาณการขนส่งสินค้าทางรางอย่างเป็นรูปธรรมและยั่งยืนต่อไป
วันพุธที่ 17 มีนาคม 2564
รมว.ยุติธรรม ลงพื้นที่ จ.ตรัง ตรวจพื้นที่นอกเขตนำร่อง สร้างการรับรู้เตรียมความพร้อมให้ประชาชน ก่อนกฎหมายปลดล็อกพืชกระท่อมประกาศใช้ ย้ำส่งเสริมเป็นพืชเศรษฐกิจสร้างรายได้เพิ่มให้ชาวบ
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมพร้อมมอบนโนบายปลดล็อกพืชกระท่อม
ในวันอาทิตย์ที่ ๑๔ มีนาคม ๒๕๖๔ เวลา ๑๐.๐๐ น. ณ โรงแรมธรรมรินทร์ธนา อ.เมือง จ.ตรัง นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมพร้อมมอบนโนบายปลดล็อกพืชกระท่อม โดยมี นายวิชัย ไชยมงคล เลขาธิการ ป.ป.ส. พ.ต.ท. ไพศิษฎ์ สังคหะพงศ์ รองเลขาธิการ ป.ป.ส. นายขจรศักดิ์ เจริญโสภา ผู้ว่าราชการจังหวัดตรัง ผู้แทนตำรวจภูธรภาค ๙ นายอำเภอเมืองตรัง พร้อมด้วยหน่วยงานที่เกี่ยวข้อง ได้แก่ ศูนย์อำนวยการป้องกันและปราบปรามยาเสพติด เครือข่ายกองทุนแม่ รวมทั้ง ผู้นำชุมชน กำนัน ผู้ใหญ่บ้าน จากพื้นที่นำร่อง ๑๓๕ หมู่บ้าน/ชุมชน นักวิชาการ และประชาชน ที่ สนใจ เข้าร่วมประชุมกว่า ๖๐๐ คน
นายสมศักดิ์ กล่าวว่า การประชุมในครั้งนี้เป็นการเดินหน้าอย่างต่อเนื่องเพื่อสร้างการรับรู้และความเข้าใจเกี่ยวกับความคืบหน้าของกฎหมายการปลดล็อกพืชกระท่อมให้กับพี่น้องประชาชน โดยเฉพาะพี่น้องชาวใต้ ที่มีการใช้พืชกระท่อมตามวิถีชาวบ้านกันเป็นส่วนใหญ่ โดยก่อนหน้านี้ได้จัดประชุมที่ จ.สุราษฎร์ธานี และในครั้งนี้เป็นสร้างความเข้าใจกับประชาชนในพื้นที่ภาคใต้ตอนล่าง และหลังจากนี้จะลงพื้นที่ ต.นาพละ อ.เมือง จ.ตรัง ซึ่งถึงแม้ไม่ใช่พื้นที่นำร่อง แต่เป็นชุมชนที่มีความต้องการในการใช้พืชกระท่อมตามวิถีชาวบ้านจึงต้องเร่งสร้างการรับรู้เพื่อเตรียมความพร้อมให้กับประชาชน เพราะเมื่อกฎหมายประกาศและมีผลบังคับใช้ ทุกคนจะได้มีความรู้ ความเข้าใจถึงการใช้พืชกระท่อมอย่างถูกต้อง สำหรับความคืบหน้าของการผลักดันร่าง พ.ร.บ.ยาเสพติดให้โทษ (ฉบับที่..) พ.ศ. .... ซึ่งมีสาระสำคัญ คือ ปลดพืชกระท่อมออกจากยาเสพติดให้โทษนั้น ขณะนี้วุฒิสภาได้ลงมติเห็นชอบในวาระที่ ๓ แล้ว เมื่อวันที่ ๒๓ กุมภาพันธ์ที่ผ่านมา ขั้นตอนจากนี้ ประธานวุฒิสภาจะส่งร่างให้ประธานสภาผู้แทนราษฎรเพื่อส่งให้คณะรัฐมนตรี (ครม.) นำขึ้นทูลเกล้าฯ เพื่อโปรดเกล้าฯ ประกาศใช้เป็นกฎหมาย
นายสมศักดิ์กล่าวว่า เมื่อประกาศในราชกิจจานุเบกษา กฎหมายจะมีผลบังคับใช้หลังประกาศไปแล้ว พืชกระท่อมจะไม่เป็นยาเสพติดให้โทษ ประชาชนจะสามารถใช้พืชกระท่อมได้ตามวิถีชาวบ้าน เช่น การเคี้ยวใบสด ซึ่งตรงนี้ต้องเร่งทำกฎหมายอีกฉบับ เพื่อควบคุมไม่ให้เด็กและเยาวชนนำกระท่อมไปใช้ในทางที่ผิด โดยกฎหมายดังกล่าวจะมีบทบัญญัติที่ระบุกฎเกณฑ์ต่างๆ เช่น เรื่องการปลูก การใช้ อายุของผู้ที่ใช้พืชกระท่อมได้ และวิธีการต่างๆ หรือแม้แต่การนำไปพัฒนาเชิงพาณิชย์ หรืออุตสาหกรรม อย่างไรก็ตาม การจะปลูกพืชกระท่อมเชิงพาณิชย์จำนวนเท่าใดนั้น ควรต้องมีการศึกษาข้อมูลการตลาดให้ชัดเจน เพื่อให้สอดคล้องกับปริมาณ ความต้องการ ราคามีความเหมาะสม ไม่เกิดภาวะล้นตลาด ซึ่งจะสามารถสร้างรายได้ให้กับชาวบ้าน สามารถส่งเสริมเป็นพืชเศรษฐกิจบนฐานชุมชน และในท้ายที่สุดก็จะเป็นประโยชน์ต่อประเทศชาติต่อไป
จากนั้นในช่วงบ่าย นายสมศักดิ์ และคณะ ได้ตรวจเยี่ยมพื้นที่ บ้านไสยหยี ต.นาพละ อ.เมือง ซึ่งเป็นพื้นที่ที่มีต้นกระท่อมขึ้นเองโดยธรรมชาติและมีการใช้แบบวิถีชาวบ้าน
วันอังคารที่ 16 มีนาคม 2564
รมว.สุชาติ มอบ ที่ปรึกษาฯ ลงพื้นที่เพชรบุรี มอบใบรับรองมาตรฐานป้องกันยาเสพติดในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ ที่ปรึกษารัฐมนตรีว่าการกระทรวงแรงงาน ลงพื้นที่จังหวัดเพชรบุรี เปิดอบรมการจัดทำระบบมาตรฐานการป้องกันและแก้ไขปัญหายาเสพติดในสถานประกอบกิจการ พร้อมมอบใบรับรอง “มยส.” และเกียรติบัตรโรงงานสีขาว
เมื่อวันที่ 16 มีนาคม 2564นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงานเป็นประธานเปิดการอบรมโครงการจัดทำระบบมาตรฐานการป้องกันและแก้ไขปัญหายาเสพติดในสถานประกอบกิจการ พร้อมมอบเกียรติบัตรสถานศึกษาปลอดภัย และ สถานประกอบกิจการที่ได้รับรางวัลสถานประกอบกิจการต้นแบบดีเด่นด้านความปลอดภัยฯ เกียรติบัตรโครงการโรงงานสีขาว และใบรับรองมาตรฐานการป้องกันและแก้ไขปัญหายาเสพติดในสถานประกอบกิจการ (มยส.) จำนวน 57 แห่ง เพื่อเป็นการสร้างความตระหนักรู้ ให้นายจ้าง ลูกจ้าง ปฏิบัติตามกฎหมายความปลอดภัยในการทำงาน และสร้างภูมิคุ้มกันด้านยาเสพติดแก่แรงงานในสถานประกอบกิจการ ณ โรงแรมรอยัลไดมอน เพชรบุรี
นางธิวัลรัตน์กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญกับการป้องกันและแก้ไขปัญหายาเสพติดมาอย่างต่อเนื่อง ในวันนี้ท่านสุชาติ ชมกลิ่น รัฐมนตรีว่าการกระทรวงแรงงานจึงมอบหมายให้ดิฉันมาเป็นประธานในพิธีเปิดอบรมการจัดทำระบบมาตรฐานการป้องกันและแก้ไขปัญหายาเสพติดในสถานประกอบกิจการ พร้อมมอบใบรับรอง “มยส.” และเกียรติบัตรโรงงานสีขาวในวันนี้ ซึ่งดิฉันต้องขอแสดงความยินดีและชื่นชมสถานศึกษาที่ได้รับเกียรติบัตรติสถานศึกษาปลอดภัย และ สถานประกอบกิจการที่ได้รับรางวัลสถานประกอบกิจการต้นแบบดีเด่นด้านความปลอดภัยฯ เกียรติบัตรโครงการโรงงานสีขาว และใบรับรองมาตรฐานการป้องกันและแก้ไขปัญหายาเสพติดในสถานประกอบกิจการ (มยส.) ทั้ง 57 แห่ง ซึ่งแสดงให้เห็นว่าท่านให้ความสำคัญกับปัญหาความปลอดภัยในการทำงาน ร่วมกันปลูกฝังวัฒนธรรมความปลอดภัยในการทำงานให้กับเยาวชนที่จะเป็นกำลังแรงงานสำคัญของชาติ สร้างความตระหนักรู้ ให้นายจ้าง ลูกจ้าง ปฏิบัติตามกฎหมายความปลอดภัยในการทำงาน เพื่อลดการประสบอันตรายจากการทำงานของลูกจ้าง รวมทั้งการดำเนินการด้านการป้องกันและแก้ไขปัญหายาเสพติดในสถานประกอบกิจการ แสดงให้เห็นว่าสถานประกอบกิจการของท่านได้เป็นส่วนหนึ่งของการขับเคลื่อนนโยบายรัฐบาลในการป้องกันและแก้ไขปัญหายาเสพติด ซึ่งเป็นปัญหาระดับประเทศ ที่ทุกภาคส่วนต้องร่วมมือกันทำให้ปัญหายาเสพติดหมดไปจากประเทศไทย เพื่อเป้าหมายความสงบสุขของประชาชนทุกคน
ทั้งนี้ การจัดอบรมฯ ในครั้งนี้ มีวัตถุประสงค์เพื่อเสริมสร้างแนวคิดให้นายจ้าง ลูกจ้าง สถานประกอบกิจการ และหน่วยงานรัฐวิสาหกิจ ได้ตระหนักถึงความสำคัญของโทษ พิษภัยยาเสพติด และมีส่วนร่วมป้องกัน เฝ้าระวังไม่ให้ยาเสพติดแพร่ขยายเข้าสู่หน่วยงานของตนเอง โดยนำเอาโครงการโรงงานสีขาวและระบบมาตรฐานการป้องกันและแก้ไขปัญหายาเสพติดในสถานประกอบกิจการ (มยส.) ไปดำเนินการและพัฒนา จนกระทั่งผ่านเกณฑ์ประเมินตามข้อกำหนด ซึ่งเป็นการสร้างภูมิคุ้มกันด้านยาเสพติดแก่ผู้ใช้แรงงาน รวมทั้งส่งเสริมให้ผู้ติดยาเสพติด เข้าสู่กระบวนการบำบัดและฟื้นฟู ให้หายจากการติดยาเสพติด และสามารถกลับเข้ามาทำงานได้ตามปกติ
วันพุธที่ 24 มีนาคม 2564
ออมสินครบรอบปีที่ 108 วันที่ 1 เม.ย.2564
ออมสินครบรอบปีที่ 108 วันที่ 1 เม.ย.2564 ฝากสลากออมสินดิจิทัล 1 ปี ลุ้นรางวัลพิเศษ รางวัลละ 10,000 บ. พร้อมเปิดตัวเงินฝากเผื่อเรียกพิเศษให้ดอกเบี้ยแบบขั้นบันไดสูงสุด 10.8% ต่อปี พิเศษ จองสิทธิฝากเงินล่วงหน้า 25-26 มี.ค.นี้ ครบ 500 บ. รับกระปุก 1 ใบ
ออมสินฉลองครบรอบปีที่ 108 วันที่ 1 เมษายน 2564 เปิดรับฝากสลากออมสินดิจิทัล 1 ปี ลุ้นรางวัลพิเศษ รางวัลละ 10,000 บาท พร้อมเปิดตัวเงินฝากเผื่อเรียกพิเศษให้ดอกเบี้ยแบบขั้นบันได สูงสุด 10.8% ต่อปี พิเศษ จองสิทธิฝากเงินล่วงหน้า 25-26 มี.ค.นี้ ครบ 500 บาท รับกระปุกธนาคารออมสิน 108 ปี ฟรี
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินเตรียมเฉลิมฉลองการครบรอบก่อตั้งธนาคารเป็นปีที่ 108 ในวันที่ 1 เมษายน 2564 พร้อมเปิดรับฝาก สลากออมสินดิจิทัล 1 ปี ฉลอง 108 ปี ผ่านแอปพลิเคชัน MyMo ระหว่างวันที่ 1 – 15 เมษายน 2564 วงเงิน 5,000 ล้านบาท โดยเปิดรับฝากตั้งแต่ 200 บาทขึ้นไป สูงสุดรายละไม่เกิน 10 ล้านบาท พร้อมสิทธิลุ้นรางวัลพิเศษจากการออกเลขสลากออมสินงวดวันที่ 16 เมษายน 2564 รางวัลละ 10,000 บาท จำนวน 108 รางวัล
โดยในวาระเดียวกันนี้ ธนาคารฯ ยังเปิดรับฝากเงินประเภท เงินฝากเผื่อเรียกพิเศษฉลอง 108 ปี ให้ดอกเบี้ยในอัตราพิเศษแบบขั้นบันได สูงสุด 10.8% ต่อปี ระยะเวลาฝากเงิน 108 วัน อัตราดอกเบี้ยเฉลี่ย 1.08% ต่อปี กำหนดเงื่อนไขการเปิดบัญชีขั้นต่ำ 10,000 บาท สูงสุดไม่เกิน 100,000 บาท ให้สิทธิรายละ 1 บัญชี โดยธนาคารจะเปิดให้ผู้สนใจลงทะเบียนจองสิทธิการฝากเงินผ่านเว็บไซต์ www.gsb.or.th และช่องทาง LINE : @GSBsociety ในวันที่ 25-26 มีนาคม 2564 รวม 2 วัน วันละ 1,500 ล้านบาท วงเงินรับฝากรวม 3,000 ล้านบาท
สำหรับลูกค้าเงินฝากทุกประเภท (ยกเว้นเงินฝากเผื่อเรียกพิเศษฉลอง 108 ปี) ที่ฝากเงินตั้งแต่ 500 บาทขึ้นไป ยังมีสิทธิได้รับกระปุกออมสินที่จัดทำขึ้นเพื่อเฉลิมฉลองวาระโอกาสพิเศษนี้อีกด้วย (ของมีจำนวนจำกัด) แต่ทั้งนี้เพื่อให้เป็นไปตามมาตรการเว้นระยะเพื่อป้องกันการแพร่ระบาดของโควิด-19 ธนาคารจึงจะเปิดให้ลงทะเบียนล่วงหน้า ในวันที่ 25-26 มีนาคม 2564 เพื่อให้ลูกค้าเงินฝากจองสิทธิรับกระปุกออมสินได้ที่เว็บไซต์ www.gsb.or.th และช่องทาง LINE : @GSBsociety โดยผู้ที่จองสิทธิสำเร็จจะได้รับ SMS ให้ไปติดต่อรับกระปุกออมสินพร้อมฝากเงิน ณ สาขาธนาคารออมสิน ตามรอบวันและเวลาที่แจ้งความประสงค์ไว้ในการลงทะเบียน
นอกจากนี้ ธนาคารฯ ขอมอบเงินขวัญถุง เป็นเงิน 500 บาท แก่เด็กที่เกิดในวันที่ 1 เมษายน 2564 เพื่อเริ่มต้นปลูกฝังสร้างเสริมวินัยการออมตั้งแต่แรกเกิด โดยบิดาหรือมารดาเด็กมีสัญชาติไทย นำสูติบัตรฉบับจริงพร้อมสำเนาบัตรประชาชนบิดาหรือมารดา และสำเนาทะเบียนบ้านที่มีชื่อบิดาหรือมารดา มาแสดงที่สาขาธนาคารออมสินภายในวันที่ 30 ธันวาคม 2564
ธนาคารออมสิน ได้รับพระมหากรุณาธิคุณจากพระบาทสมเด็จพระมงกุฎเกล้าเจ้าอยู่หัว รัชกาลที่ 6 พระราชทานพระราชทรัพย์จัดตั้ง “คลังออมสิน” ขึ้นเป็นครั้งแรกเมื่อวันที่ 1 เมษายน 2456 และต่อมาได้เปลี่ยนชื่อเป็น “ธนาคารออมสิน” ตามพระราชบัญญัติธนาคารออมสิน โดยตลอดระยะเวลา 108 ปี ธนาคารออมสินได้มุ่งมั่นสืบสานพระราชปณิธานของล้นเกล้ารัชกาลที่ 6 ด้านการออมทรัพย์ พร้อมขยายบทบาทเพื่อรองรับความต้องการของประชาชนและสังคม สนองนโยบายรัฐบาลในการพัฒนาและขับเคลื่อนประเทศเคียงคู่สังคมไทยจวบจนปัจจุบัน
https://www.gsb.or.th/news/pr9/
วันจันทร์ที่ 22 มีนาคม 2564
สารนายกรัฐมนตรี เนื่องในวันน้ำโลกประจำปี 2564 วันที่ 22 มีนาคม 2564
สารนายกรัฐมนตรีเนื่องในวันน้ำโลกประจำปี 2564 วันที่ 22 มีนาคม 2564
สารนายกรัฐมนตรี
เนื่องในวันน้ำโลกประจำปี 2564
วันที่ 22 มีนาคม 2564
------------------
พี่น้องประชาชนชาวไทยที่รักทุกท่าน
ตามที่องค์การสหประชาชาติ ได้กำหนดให้วันที่ ๒๒ มีนาคมของทุกปีเป็นวันน้ำโลก เพื่อให้ทุกประเทศตระหนักถึงความสำคัญของทรัพยากรน้ำ และกระตุ้นให้ประชาคมโลกร่วมกันอนุรักษ์ ฟื้นฟู และพัฒนาการใช้ประโยชน์จากทรัพยากรน้ำอย่างบูรณาการ ตามหลักการพัฒนาอย่างยั่งยืน
โดยในปี ๒๕๖๔ นี้ ได้ให้ความสำคัญในประเด็น “การใช้น้ำอย่างรู้คุณค่า”
“น้ำ” เป็นปัจจัยขั้นพื้นฐานที่มีความสำคัญต่อทุกชีวิตบนโลก ในอดีตน้ำมีความสมบูรณ์ทั้งปริมาณและคุณภาพ แต่ปัจจุบันทั่วโลกรวมถึงประเทศไทยกำลังเผชิญกับภาวะวิกฤตด้านน้ำ โดยมีสาเหตุมาจากจำนวนประชากรที่เพิ่มขึ้น จึงส่งผลให้ความต้องการใช้น้ำมีปริมาณมากขึ้นทั้งในด้านการอุปโภคบริโภค การบริการ และการผลิต ซึ่งร้อยละ ๘๐ ของน้ำที่ผ่านการใช้ จะกลายเป็นน้ำที่มี
การปนเปื้อนปล่อยกลับลงสู่แหล่งน้ำ ประกอบกับการเปลี่ยนแปลงสภาพภูมิอากาศที่อาจจะก่อให้เกิด
ภัยแล้งและอุทกภัย ทำให้การบริหารจัดการน้ำทั้งระบบเป็นไปด้วยความท้าทายมากยิ่งขึ้น
ในปีนี้ เป็นปีเริ่มต้นทศวรรษใหม่ องค์การสหประชาชาติจึงมีนโยบายให้เป็นทศวรรษแห่งการร่วมลงมือปฏิบัติของทุกประเทศเพื่อจะบรรลุเป้าหมายการพัฒนาที่ยั่งยืน โดยการใช้น้ำอย่างรู้คุณค่า อันเป็นจุดเริ่มต้นที่สำคัญที่สุดของการบริหารจัดการน้ำ ที่ต้องอาศัยความร่วมมือ ร่วมใจของ
ทุกภาคส่วนร่วมกันขับเคลื่อนอย่างจริงจัง ซึ่งประเทศไทยได้กำหนดแนวทางการพัฒนาที่ยั่งยืนด้านน้ำ
โดยน้อมนำหลักปรัชญาของเศรษฐกิจพอเพียงมาประยุกต์ใช้ เพื่อจะสร้างความสมดุลในด้านการดำเนินชีวิต การพัฒนาเศรษฐกิจและสังคม และการรักษาคุณภาพสิ่งแวดล้อมอย่างยั่งยืน
รัฐบาลจึงขอเชิญชวนภาครัฐ ภาคเอกชน และภาคประชาชนทุกท่าน ร่วมมือร่วมใจกันใช้น้ำอย่างประหยัดและรู้คุณค่า เพื่อเป็นส่วนหนึ่งในการสร้างความมั่นคงและอนุรักษ์ทรัพยากรน้ำให้ประเทศไทยสืบต่อไป
ขอบคุณครับ
วันพฤหัสบดีที่ 18 มีนาคม 2564
เคาะ! มาตรการ เร่งลงโทษข้าราชการ กระทำผิดชู้สาว-ละเมิดทางเพศ
...
จากกระแสข่าว ที่มีข้าราชการกระทำไม่เหมาะสมในเรื่องชู้สาว การล่วงละเมิดทางเพศ การคุกคามทางเพศ รวมถึงการกระทำล่วงละเมิดหรือคุกคามทางเพศผ่านสื่อออนไลน์ ซึ่งเข้าข่ายเป็นความผิดวินัยและจริยธรรมอย่างร้ายแรง กรณีเหล่านี้ ควรมีการสอบสวนความผิดและดำเนินการลงโทษอย่างรวดเร็ว
.
เพื่อแก้ปัญหาความล่าช้า ลักลั่น และการใช้ดุลยพินิจของบุคคลในการพิจารณาความผิด และกำหนดโทษ ที่ประชุม ครม. จึงมีมติเห็นชอบ “มาตรการทางการบริหารเพื่อประสิทธิภาพในการดำเนินการทางวินัยและจริยธรรม” ซึ่ง กำหนดให้ องค์กรกลางบริหารงานบุคคลประเภทต่างๆ ของข้าราชการฝ่ายพลเรือน นำมาตรการที่เกี่ยวกับวินัยและจริยธรรมร้ายแรงมาใช้
.
เช่น การสั่งให้พักราชการ การสั่งให้ออกจากราชการไว้ก่อน การสั่งให้ประจำส่วนราชการ การสั่งสำรองราชการ เมื่อมีข้าราชการถูกกล่าวหา เพื่อให้การสอบสวนเป็นไปอย่างมีประสิทธิภาพ โดยกำชับผู้บังคับบัญชาให้เร่งรัดดำเนินการให้เสร็จโดยเร็ว หากละเลย หรือปฏิบัติหน้าที่โดยไม่สุจริต ให้ถือว่ากระทำผิดวินัย
.
และให้องค์กรกลางบริหารงานบุคคล ของข้าราชการพลเรือนประเภทต่างๆ ประชุมหารือ ศึกษาวิเคราะห์กฎหมายร่วมกัน เพื่อกำหนดมาตรฐาน หรือ หลักเกณฑ์กลาง ในการดำเนินการทางวินัย วินัยที่เกี่ยวเนื่องกับจริยธรรม และการกำหนดมาตรการลงโทษ ให้เป็นไปอย่างรวดเร็วและมีประสิทธิภาพ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 10 มีนาคม 2564
มอบรางวัล King Bhumibol World Soil Day Award ประจำปี 2563
กระทรวงเกษตรฯ จัดพิธีมอบรางวัล King Bhumibol World Soil Day Award ประจำปี 2563 ให้แก่ สภาพัฒนาการเกษตรแห่งอินเดีย (Indian Council of Agricultural Research: ICAR)
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีมอบเหรียญรางวัล King Bhumibol World Soil Day Award ประจำปี 2563 ณ กระทรวงเกษตรและสหกรณ์ โดยหน่วยงานที่ชนะเลิศรางวัล ได้แก่ สภาพัฒนาการเกษตรแห่งอินเดีย (Indian Council of Agricultural Research: ICAR) จากประเทศอินเดีย ซึ่งมีผลงานการจัดกิจกรรม “Soil health awareness week” ในมหาวิทยาลัยและสถานศึกษา เพื่อสร้างความตระหนักถึงสุขภาพของดิน และความสำคัญของการรักษาผลิตภาพดิน ควบคู่ไปกับการปกป้องสิ่งแวดล้อม แต่ด้วยการแพร่ระบาดของโรคโควิด-19 ที่ลุกลามไปทั่วโลก และประเทศไทยอยู่ในช่วงของการเฝ้าระวังส่งผลให้การเดินทางเข้ามาในราชอาณาจักรไทยมีมาตรการป้องกันเข้มงวดเพื่อป้องกันการแพร่ระบาด ทำให้หน่วยงานสภาพัฒนาการเกษตรแห่งอินเดีย (ICAR-IISS) ของสาธารณรัฐอินเดีย ไม่สามารถเดินทางมาเข้ารับเหรียญรางวัลได้ จึงได้เรียนเชิญเอกอัครราชทูตอินเดียประจำประเทศไทย Mrs. Suchitra Durai (มิสซิส สุจิตรา ดูไร) เป็นผู้แทนรับมอบเหรียญรางวัลดังกล่าวแทน
ทั้งนี้ รางวัล King Bhumibol World Soil Day Award เป็นรางวัลที่มอบให้แก่บุคคล หน่วยงาน องค์กร หรือประเทศ ที่มีความรู้ความเข้าใจ ดำเนินกิจกรรมด้านการจัดการดินอย่างยั่งยืน สร้างจิตสำนึกในการรักษาทรัพยากรดินให้กับประชาชน ตอบสนองต่อเป้าหมายการพัฒนาอย่างยั่งยืนของสหประชาชาติ ในเรื่องการจัดการสิ่งแวดล้อม นำไปสู่ความมั่นคงทางอาหาร และการขจัดความอดอยากหิวโหย โดยที่ประชุมใหญ่สมัชชาความร่วมมือทรัพยากรดินโลก (Global Soil Partnership: GSP) ครั้งที่ ๖ ณ กรุงโรม สาธารณรัฐอิตาลี เมื่อวันที่ 12 มิถุนายน 2561 มีมติรับรองการจัดตั้งรางวัล World Soil Day Award และให้มีพิธีมอบรางวัลทุกวันที่ 5 ธันวาคมของทุกปี เพื่อน้อมรำลึกถึงพระมหากรุณาธิคุณอย่างหาที่สุดมิได้ และถวายสดุดีพระเกียรติคุณ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงศึกษาค้นคว้าวิธีการจัดการปัญหาทรัพยากรดินอย่างยั่งยืน นำมาซึ่งความเป็นอยู่ที่ดีของพสกนิกร โดยกระทรวงเกษตรและสหกรณ์ได้ขอพระราชทานพระราชานุญาต เชิญพระปรมาภิไธยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระบรมฉายาลักษณ์ และพระราชดำรัสคัดตัดตอน เป็นชื่อรางวัล และประดิษฐานในเหรียญรางวัล
นางสาวเบญจพร ชาครานนท์ อธิบดีกรมพัฒนาที่ดิน กล่าวเพิ่มเติมว่า สำหรับผลงานการจัดกิจกรรม “Soil health awareness week” ประกอบด้วย การประชุมสัมมนาทางวิชาการ การตรวจเยี่ยมพื้นที่การทำเกษตรพร้อมให้คำแนะนำ การเดินขบวนพาเหรดรณรงค์ต่าง ๆ การจัดเวทีแลกเปลี่ยนระหว่างนักวิชาการและเกษตรกร และการฝึกอบรมเกษตรกรโดยเน้นเรื่องสุขภาพของดินพร้อมทั้งแจก soil health card ให้แก่เกษตรกรที่ได้รับการตรวจสุขภาพดิน ระหว่างวันที่ 1 - 7 ธันวาคม 2562 ในมหาวิทยาลัย สถานศึกษา และชุมชนเกษตรกรรม เพื่อสร้างความตระหนักถึงสุขภาพของดิน และความสำคัญของการรักษาผลิตผลพืชควบคู่ไปกับการปกป้องสิ่งแวดล้อม
วันจันทร์ที่ 8 มีนาคม 2564
ปลัดกอบชัยฯ ให้อุตสาหกรรมจังหวัดอุทัยธานี เข้าพบ เพื่อประชาสัมพันธ์ผลิตภัณฑ์ชุมชนและผลไม้
ปลัดกอบชัยฯ ให้อุตสาหกรรมจังหวัดอุทัยธานี เข้าพบ เพื่อประชาสัมพันธ์ผลิตภัณฑ์ชุมชนและผลไม้
วันนี้ (8 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม และนางวรวรรณ ชิตอรุณ รองปลัดกระทรวงอุตสาหกรรม ให้นางไพรินทร์ กันทะวงษ์ อุตสาหกรรมจังหวัดอุทัยธานี เข้าพบ เพื่อประชาสัมพันธ์ผลิตภัณฑ์ชุมชนและผลไม้ อาทิ มะม่วง มะยงชิต จากจังหวัดอุทัยธานี เพื่อช่วยเหลือเกษตรกรและวิสาหกิจชุมชน โดยจะจัดจำหน่าย ในระหว่างวันที่ 10 - 12 มีนาคม 2564 ณ สโมสรอาคารนารายณ์ กระทรวงอุตสาหกรรม
วันพฤหัสบดีที่ 4 มีนาคม 2564
คกก.กองทุนสื่อปลอดภัยฯ รับทราบการร่วมลงนามในบันทึกข้อตกลงความร่วมมือกับสำนักงาน กสทช. พร้อมอนุมัติรายงานผลการปฏิบัติงานตรวจสอบและปฏิบัติงานอื่น ๆ ประจำปีงบประมาณ พ.ศ. 2564
คกก.กองทุนสื่อปลอดภัยฯ รับทราบการร่วมลงนามในบันทึกข้อตกลงความร่วมมือกับสำนักงาน กสทช. พร้อมอนุมัติรายงานผลการปฏิบัติงานตรวจสอบและปฏิบัติงานอื่น ๆ ประจำปีงบประมาณ พ.ศ. 2564
วันนี้ (4 มี.ค. 64) เวลา 10.20 น. ณ ห้องประชุม 301 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี เป็นประธานในการประชุมคณะกรรมการกองทุนพัฒนาสื่อปลอดภัยและสร้างสรรค์ ครั้งที่ 3/2564 โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม เข้าร่วมด้วย
ที่ประชุมได้อนุมัติหลักการในการจัดทำความร่วมมือร่วมกับหน่วยงานภายนอก เพื่อให้เกิดประโยชน์สูงสุดแก่กองทุนและประสานงานให้เกิดความร่วมมือกับหน่วยงานภายนอกในลักษณะการจัดทำความร่วมมือ พร้อมทั้งอนุมัติ (ร่าง) รายงานประจำปี 2563 ของกองทุนพัฒนาสื่อปลอดภัยและสร้างสรรค์ และรายงานผลการปฏิบัติงานตรวจสอบและปฏิบัติงานอื่น ๆ ประจำปีงบประมาณ พ.ศ. 2564 (ไตรมาสที่ 1/2564)
ที่ประชุมรับทราบรายงานความคืบหน้าการเปิดรับข้อเสนอโครงการหรือกิจกรรมเพื่อขอรับการสนับสนุนจากกองทุนพัฒนาสื่อปลอดภัยและสร้างสรรค์ ปีงบประมาณ 2564 รายงานแผนงาน/โครงการภายใต้การดำเนินงานของอนุกรรมการเกี่ยวกับการส่งเสริมการมีส่วนร่วมของประชาชน ปี 2564 และรับทราบการร่วมลงนามในบันทึกข้อตกลงความร่วมมือกับสำนักงาน กสทช. ในการร่วมโครงการบูรณาการความร่วมมือในการจัดทำฐานข้อมูลระหว่างกองทุนที่มีบทบาทเกี่ยวกับการจัดสรรเงินในการส่งเสริมและสนับสนุนภารกิจในกิจการกระจายเสียง โทรทัศน์ และโทรคมนาคม
นอกจากนี้ ที่ประชุมยังได้รับทราบรายงานผลงานสำคัญของกองทุนพัฒนาสื่อปลอดภัยและสร้างสรรค์ประจำเดือนกุมภาพันธ์ 2564 สรุปได้ดังนี้ 1. โครงการบทเรียนออนไลน์ หลักสูตร Covid19 และระบาดวิทยา โดยได้ขยายผลความคืบหน้าสร้างการเรียนรู้และการป้องกันอัตรายจากโควิด19 ผ่านสื่อการเรียนการสอนออนไลน์ 2. “หม่องนะแจ้” ผลงานชนะเลิศอันดับ 1 จากโครงการประกวดหนังสั้น New Normal เป็นหนังสั้นจำนวน 19 เรื่อง จาก 7 ประเทศ ภายใต้หัวข้อ Covid19 และการตอบสนองของชุมชนในเรื่องภาวะวิกฤตทางสุขภาพ 3. รายการเล่าสู่กันฟัง นำเสนอผลงานจากผู้ที่ได้รับสนับสนุนทุน รวมทั้งผลงานที่ดำเนินการเองโดยกองทุนฯ ใสเผยแพร่ ต่อยอด ขยายผล ทำการสื่อสารให้เป็นที่รับรู้ในวงกว้าง และ 4. กองทุนพัฒนาสื่อปลอดภัยและสร้างสรรค์ ร่วมกับสมาคมโฆษณาแห่งประเทศไทยและภาคีมหาวิทยาลัย 12 แห่ง ลงนามข้อตกลงการส่งเสริมการพัฒนาหลักสูตรที่เกี่ยวข้องกับการผลิตสื่อโฆษณาอย่างปลอดภัยและสร้างสรรค์ ภายใต้กรอบจรรยาบรรณวิชาชีพโฆษณา ในโครงการการประกวดผลิตสื่อโฆษณาออนไลน์ที่ปลอดภัยและสร้างสรรค์
------------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 12 มีนาคม 2564
ขยายเวลาคุ้มครองสิ่งแวดล้อม เกาะสมุย และ เกาะพงัน
วันพุธที่ 10 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลขยายเวลากำหนดเขตพื้นที่และคุ้มครองสิ่งแวดล้อมบริเวณท้องที่ ต.ตลิ่งงาม บ่อผุด มะเร็ต แม่น้ำ หน้าเมือง อ่างทอง ลิปะน้อย ใน อ.เกาะสมุย และ ต.เกาะพงัน บ้านใต้ เกาะเต่า ใน อ.เกาะพงัน จ.สุราษฎร์ธานี ต่อไปอีก 2 ปี จากเดิมสิ้นสุด 31 พ.ค. 64 เป็น 31 พ.ค. 66 เพื่อคุ้มครองสิ่งแวดล้อมในพื้นที่ที่มีความสูงจากระดับน้ำทะเลและพื้นที่ที่มีความลาดชัน รวมทั้งห้ามทำเหมืองแร่ ขุดเจาะ ผลิตน้ำมัน ก๊าซธรรมชาติ สร้างสนามกอล์ฟ หรือกระทำใดๆ ที่อาจเป็นอันตรายสิ่งมีชีวิตในท้องทะเล เช่น เต่าทะเล ปะการัง และปลาสวยงาม เป็นต้น เพื่อให้แหล่งท่องเที่ยวทางธรรมชาติของไทยคงความสวยงามและอุดมสมบูรณ์ สร้างความสมดุลระหว่างการอนุรักษ์และการใช้ประโยชน์ทรัพยากรธรรมชาติอย่างยั่งยืน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 10 มีนาคม 2564
“สาธิต” ลงพื้นที่ อ.พิมาย ชื่นชมความร่วมมือป้องกัน “โรคหลอดเลือดสมอง”
รัฐมนตรีช่วยว่าการกระทรวงสาธารณสุข ลงพื้นที่ อ.พิมาย จ.นครราชสีมา ชื่นชมความร่วมมือรัฐ-สังคม-ประชาชน สร้างพฤติกรรมที่ดี ป้องกันโรคหลอดเลือดสมอง ลดพิการ และลดสูญเสีย
รัฐมนตรีช่วยว่าการกระทรวงสาธารณสุข ลงพื้นที่ อ.พิมาย จ.นครราชสีมา ชื่นชมความร่วมมือรัฐ-สังคม-ประชาชน สร้างพฤติกรรมที่ดี ป้องกันโรคหลอดเลือดสมอง ลดพิการ และลดสูญเสีย
วันนี้ (10 มีนาคม 2564) ที่หอประชุมรัฐประชาสมาคาร โรงเรียนพิมายวิทยา อ.พิมาย จ.นครราชสีมา ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายศักดิ์สิทธิ์ สกุลลิขเรศสีมา รองผู้ว่าราชการจังหวัดนครราชสีมา เปิดการอบรมโครงการ “รู้เท่าทัน Stroke โรคหลอดเลือดสมอง” พร้อมมอบนโยบายการดำเนินงานกระทรวงสาธารณสุข โดยมีผู้เข้าร่วมอบรม เป็นประชาชนทั่วไป และอาสาสมัครสาธารณสุข (อสม.) จำนวนกว่า 200 คน จากนั้น จากนั้น ได้ลงพื้นที่เยี่ยมเสริมพลังบุคลากรทางการแพทย์ เจ้าหน้าที่สาธารณสุข อาสาสมัครสาธารณสุขประจำหมู่บ้าน พร้อมมอบเครื่องเจาะน้ำตาลปลายนิ้วให้กับตัวแทนโรงเรียนเบาหวานวิทยา ที่วัดบ้านดงใหญ่
ดร.สาธิต กล่าวว่า กระทรวงสาธารณสุข มีนโยบายการส่งเสริมสุขภาพ ป้องกันก่อนโรค โดยเฉพาะโรคไม่ติดต่อเรื้อรัง ซึ่งเป็นปัญหาสาธารณสุขที่สำคัญ ทำให้เกิดความพิการและเสียชีวิตเพิ่มมากขึ้น เช่น โรคเบาหวาน โรคความดันโลหิตสูง หรือโรคหลอดเลือดสมอง ส่งผลต่อสุขภาพและชีวิตของประชาชน จากข้อมูลโดยกรมการแพทย์ กระทรวงสาธารณสุข พบว่าในปี2563 ประเทศไทยมีผู้ป่วยด้วยโรคหลอดเลือดสมอง จำนวน 800,749 รายและเสียชีวิตด้วยโรคนี้ จำนวนถึง 41,840 ราย หรือคิดเป็นร้อยละ 5.58 ในการดำเนินงานทุกอำเภอ จะมีคณะกรรมการพัฒนาคุณภาพชีวิตระดับอำเภอ บูรณาการการทำงานหน่วยงานในพื้นที่ วิเคราะห์และดำเนินการแก้ไขปัญหา โดยใช้ทรัพยากรร่วมกันในระดับอำเภอ
สำหรับอำเภอพิมาย จ.นครราชสีมา คณะกรรมการพัฒนาคุณภาพชีวิตระดับอำเภอ (พชอ.) ได้จัดลำดับโรคหลอดเลือดสมองให้เป็นโรคที่ต้องเร่งแก้ไข เนื่องจากพบแนวโน้มผู้ป่วยโรคหลอดเลือดสมองที่เข้ารับการรักษาที่ห้องฉุกเฉินเพิ่มขึ้น จากในปี 2559 มีจำนวน 172 ราย เพิ่มเป็น 189 รายในปี 2563 ซึ่งโรคนี้มีความเกี่ยวข้องกับโรคเบาหวาน และโรคความดันโลหิตสูง จำเป็นต้องสร้างความรู้ความเข้าใจให้กับประชาชน โดยใช้กระบวนการ “โรงเรียนเบาหวานวิทยา” 21 แห่งที่กระจายอยู่ในพื้นที่ และร่วมมือกับภาคประชาสังคม จัดกิจกรรมอบรม “รู้เท่าทันโรคหลอดเลือดสมอง” เพื่อให้ชาวพิมาย มีพฤติกรรมสุขภาพที่ดี มีความเข้าใจในการป้องกันโรค ห่างไกลโรคหลอดเลือดสมอง และเข้าถึงบริการสาธารณสุขได้ทันเวลาในกรณีที่เจ็บป่วยเพื่อป้องกันความพิการและเสียชีวิต โดยโรงพยาบาลพิมาย มีระบบการดูแลผู้ป่วยกลุ่มนี้อย่างต่อเนื่อง ทั้งการให้ยาสลายลิ่มเลือด และการดูแลรักษาต่อเนื่อง โดยทีมสหวิชาชีพ การฟื้นฟู การทำกายภาพบำบัด จนผู้ป่วยอาการดีขึ้น กลับมาใช้ชีวิตในสังคมได้
“ขอให้ประชาชนหันมาดูแลส่งเสริมสุขภาพ ใช้หลัก3 อ. คือ ออกกำลังกาย อารมณ์ดี อาหารดี และหมั่นตรวจเช็คสุขภาพ เพื่อให้ห่างไกลโรคหลอดเลือดสมอง และโรคติดต่อเรื้อรัง” ดร.สาธิตกล่าว
ทั้งนี้ ผู้ป่วยในอำเภอพิมาย อันดับ 1-2 เป็นผู้ป่วยโรคไม่ติดต่อเรื้อรัง มีผู้ป่วยความดันโลหิตสูงประมาณ 13,500 คน เพิ่มขึ้นปีละ 1,000 คน เบาหวาน 6,200 คน เพิ่มปีละ 500 คน เบาหวานมีความรุนแรงขึ้น พชอ.พิมาย จึงมีแนวความคิดเปิดโรงเรียนเบาหวานวิทยา เพื่อแก้ไขปัญหาภาวะน้ำตาลในเลือดสูงในผู้ป่วยเบาหวาน และความดันโลหิตสูง เน้นการให้ความรู้ผู้ป่วยและญาติในการดูแลควบคุมโรคและป้องกันภาวะแทรกซ้อน
********************************10 มีนาคม 2564
****************************************
วันอังคารที่ 9 มีนาคม 2564
สำนักงานปลัดกระทรวงกลาโหม ร่วมกับ กองบัญชาการกองทัพไทย และเหล่าทัพ ลงนามบันทึกข้อตกลง การสั่งซื้อ-สั่งจ้าง ผลิตภัณฑ์อุตสาหกรรมป้องกันประเทศ ตอบสนองยุทธศาสตร์ชาติ
พลเอก ณัฐ อินทรเจริญ ปลัดกระทรวงกลาโหม พร้อมด้วย ผู้แทน ผู้บัญชาการเหล่าทัพ
ประกอบด้วย พลเรือเอก ช่อฉัตร กระเทศ รองผู้บัญชาการทหารสูงสุด พลเอกธรรมนูญ วิถี ผู้ช่วยผู้บัญชาการทหารบก พลเรือเอก สิทธิพร มาศเกษม รองผู้บัญชาการทหารเรือ พลอากาศเอก ปราโมทย์ ศิริธรรมกุล และ พลเอก สราวุธ รัชตะนาวิน ผู้อำนวยการศูนย์การอุตสาหกรรมป้องกันประเทศ ร่วมลงนามบันทึกข้อตกลง (MOU) การสั่งซื้อ-สั่งจ้างผลิตภัณฑ์อุตสาหกรรมป้องกันประเทศ โดยเป็นความร่วมมือระหว่าง สำนักงานปลัดกระทรวงกลาโหม ร่วมกับ กองบัญชาการกองทัพไทย กองทัพบก กองทัพเรือ และกองทัพอากาศ ณ สำนักงานปลัดกระทรวงกลาโหม พื้นที่ศรีสมาน ซึ่งการจัดทำบันทึกข้อตกลงดังกล่าว เป็นก้าวสำคัญในการผนึกกำลังร่วมกันของส่วนราชการในสังกัดกระทรวงกลาโหม เพื่อส่งเสริมและสนับสนุนผลิตภัณฑ์อุตสาหกรรมป้องกันประเทศ ที่สามารถผลิตขึ้นใช้ได้เอง สะท้อนการพึ่งพาตนเอง ลดการนำเข้ายุทโธปกรณ์ จากต่างประเทศ เป็นการวางรากฐานการพัฒนาอุตสาหกรรมป้องกันประเทศ ด้วยการวิจัยและพัฒนาอุตสาหกรรมป้องกันประเทศให้มีความก้าวหน้า รวมทั้งต่อยอดนวัตกรรมที่ทันสมัย อาทิ ปืนใหญ่ขนาด 155 มิลลิเมตรอัตตาจรล้อยาง ที่ได้รับการถ่ายทอดเทคโนโลยีจากประเทศผู้ผลิต ปัจจุบันส่งมอบให้กับกองทัพบกและกองทัพเรือนำไปทอสอบเพื่อใช้จริง ปืนใหญ่ขนาด 105 มิลลิเมตรอัตตาจรรอยาง ทำการผลิตขึ้นเองทั้งระบบกระบอก เครื่องยิงลูกระเบิดขนาด 120 มิลลิเมตรอัตราจรล้อยางได้วิจัยร่วมกับมิตรประเทศ ระบบดึงอัตโนมัติการผลิตกระสุนปืนใหญ่ ขนาด 105 และ 155 มิลลิเมตรแบบออโตเมชั่น โครงการวิจัย และพัฒนาปืนเล็กยาว ขนาด 5.56 มิลลิเมตร และปืนพกขนาด 11 มม. เพื่อเป็นปืนต้นแบบใช้ในกระทรวงกลาโหม โครงการวิจัยและพัฒนาสายการผลิตระบบกล้องวงจรปิดเชิงอุตสาหกรรม ด้านความมั่นคง รวมถึงการผลิตแบตเตอรี่เพื่อกักเก็บพลังงานในอนาคต สำหรับยานพาหนะทางยุทธวิธี นอกจากนั้นโรงงานเภสัชกรรมทหารได้กำหนดแผนก่อสร้างโรงงานผลิตยาแห่งใหม่เพื่อขยายความสามารถในการผลิตยาและเวชภัณฑ์ให้กับกองทัพและประชาชนตามนโยบายของรัฐบาล
สำหรับการลงนามครั้งนี้ มีกรอบความร่วมมือ 4 ปี ตั้งแต่ปี 2564 - 2567 ถือเป็นการตอบสนองยุทธศาสตร์ชาติ ที่กำหนดให้อุตสาหกรรมป้องกันประเทศ เป็นอุตสาหกรรมเป้าหมายลำดับที่ 11 หรือ S - Curve 11 ที่เป็นการเปิดแนวคิดใหม่ในการปฏิรูปอุตสาหกรรมป้องกันประเทศและห่วงโซ่การผลิต เสริมสร้างความพร้อมรบ และพัฒนาศักยภาพบุคลากรของกองทัพเพื่อให้เป็นหลักประกันความมั่นคง รวมทั้งเพิ่มขีดความสามารถในการแข่งขันเชิงพาณิชย์ในระดับสากลต่อไป
วันพฤหัสบดีที่ 25 มีนาคม 2564
นายกฯ สานต่อความสัมพันธ์ไทย-ตุรกี พร้อมสนับสนุนการค้าการลงทุนระหว่างกัน
นายกฯ สานต่อความสัมพันธ์ไทย-ตุรกี พร้อมสนับสนุนการค้าการลงทุนระหว่างกัน
วันนี้ (25 มีนาคม 2564) เวลา 09.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นางเอฟเรน ดาเดเลน อักกุน (H.E. Mrs. Evren Dağdelen Akgün) เอกอัครราชทูตสาธารณรัฐตุรกีประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสพ้นจากตำแหน่ง ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุปสาระสำคัญ ดังนี้
นายกรัฐมนตรีชื่นชมการทำงานอย่างแข็งขันเพื่อส่งเสริมความสัมพันธ์ไทย-ตุรกี ตลอดระยะเวลาประจำการของเอกอัครราชทูตฯ และยินดีที่ความสัมพันธ์ของทั้งสองประเทศมีพลวัตเพิ่มมากขึ้นในช่วง 4 ปีที่ผ่านมาผ่านการจัดกิจกรรมต่าง ๆ เชื่อมั่นว่า ไทยจะมีเอกอัครราชทูตฯ เป็น “Friend of Thailand” เพิ่มขึ้นอีกหนึ่งคนในตุรกี พร้อมอวยพรให้ประสบความสำเร็จในภารกิจที่จะได้รับมอบหมายในอนาคต และขอฝากความระลึกถึงนายเรเจป ไตยิป แอร์โดอัน ประธานาธิบดีตุรกี และภริยา ทั้งนี้ ไทยยินดีที่จะขับเคลื่อนและเดินหน้าความร่วมมือต่าง ๆ อย่างต่อเนื่อง และพร้อมขยายความร่วมมือให้ครอบคลุมทุกมิติ
เอกอัครราชทูตฯ กล่าวขอบคุณรัฐบาลไทยที่ให้การต้อนรับอย่างอบอุ่นเสมอมาและเป็นเกียรติอย่างมากที่ได้มาดำรงตำแหน่งเอกอัครราชทูตในประเทศไทยเป็นประเทศแรก พร้อมยืนยันว่าจะสานต่อความสัมพันธ์และความร่วมมือระหว่างกันให้เพิ่มมากขึ้น โดยตลอดระยะเวลา 4 ปีของการทำงาน เอกอัครราชทูตฯ ได้รับประสบการณ์และความประทับใจผ่านเอกลักษณ์และวัฒนธรรมต่าง ๆ ของไทย โดยเฉพาะอย่างยิ่งการอยู่ในช่วงสัปดาห์ของการครบรอบหนึ่งปีการสวรรคตของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซี่งได้เห็นถึงความร่วมมือร่วมใจอันเป็นหนึ่งเดียวกันของคนไทย และในขณะเดียวกันได้เรียนรู้ถึงพระราชกรณียกิจของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่สามารถนำไปประยุกต์ใช้กับโครงการพัฒนาต่าง ๆ ในอนาคตได้
ทั้งสองฝ่ายเห็นพ้องที่จะขยายความร่วมมือระหว่างกันให้ครอบคลุมมากยิ่งขึ้น ซึ่งสามารถเป็นประตูเชื่อมโยงระหว่างภูมิภาคอาเซียน-ยุโรป-แอฟริกา ให้แก่กันได้ โดยเฉพาะประเทศไทยที่ตุรกีเชื่อมั่นว่าเป็นหนึ่งในประเทศสำคัญของอาเซียน
ทั้งนี้ ทั้งสองฝ่ายได้หารือถึงประเด็นทวิภาคีต่าง ๆ ได้แก่ ด้านการท่องเที่ยว การศึกษาและวัฒนธรรม การแปรรูปผลิตภัณฑ์ทางการเกษตร เป็นต้น ในส่วนด้านการค้าการลงทุน การเห็นชอบจัดตั้งสถานกงสุลกิตติมศักดิ์ ณ เมืองอิซมีร์ และเมืองโบลู ด้านเศรษฐกิจ เป็นโอกาสให้ทั้งสองประเทศมีแนวทางที่จะเจรจาความตกลงการค้าเสรีไทย-ตุรกีให้แล้วเสร็จภายในปี 2565 ซึ่งนายกรัฐมนตรีได้กล่าวขอบคุณภาคเอกชนตุรกีที่ลงทุนในไทย พร้อมเชิญชวนให้นักธุรกิจตุรกีขยายการลงทุนให้มากขึ้น โดยเฉพาะในเขตพัฒนาพิเศษภาคตะวันออก (EEC) ซึ่งทางตุรกีให้ความสนใจในการพัฒนาเมืองอัจฉริยะ (Smart City) ของเขต EEC ในขณะเดียวกัน ไทยยินดีสนับสนุนให้ผู้ประกอบการไทยเข้าลงทุนในตุรกีในสาขาที่ไทยมีศักยภาพ ด้านการป้องกันประเทศ ทั้งสองฝ่ายยินดีที่จะให้ความร่วมมือในระยะยาวผ่านการพัฒนาอุตสาหกรรมป้องกันประเทศ โดยตุรกีพร้อมที่จะแลกเปลี่ยนข้อมูลและถ่ายทอดเทคโนโลยีการป้องกันประเทศให้แก่ไทย
วันพฤหัสบดีที่ 18 มีนาคม 2564
ไฟเขียว! หลักเกณฑ์ค่ารักษาพยาบาลโควิด-19 แก่ลูกจ้างรัฐวิสาหกิจ
...
ลูกจ้างของรัฐวิสาหกิจฟังทางนี้ แอดมินมีความคืบหน้าจากการประชุม ครม. นัดล่าสุด มาบอก... เกี่ยวกับหลักเกณฑ์และอัตราค่ารักษาพยาบาลในรัฐวิสาหกิจ กรณีโรคโควิด-19 เพื่อรองรับให้รัฐวิสาหกิจสามารถเบิกจ่ายค่ารักษาพยาบาลตามหลักเกณฑ์ และเงื่อนไขที่กฎหมายกำหนด ซึ่งมีสาระสำคัญ ดังนี้
.
กำหนดให้ลูกจ้างมีสิทธิที่จะได้รับค่าใช้จ่ายจากการตรวจทางห้องปฏิบัติการเพื่อยืนยันโรค และค่าใช้จ่ายอื่น สำหรับตนเอง คู่สมรส หรือบุตร ตามหลักเกณฑ์ที่กระทรวงสาธารณสุขกำหนด
.
กรณีที่ผลการตรวจยืนยันว่าไม่ติดเชื้อโควิด-19 แต่ยังมีความจำเป็นต้องเข้ารับการรักษาพยาบาลต่อเนื่อง เนื่องจากเป็นผู้ป่วยฉุกเฉินตามกฎหมายว่าด้วยการแพทย์ฉุกเฉิน ให้เบิกค่ารักษา โดยนำหลักเกณฑ์การจ่ายค่ารักษาพยาบาลกรณีประสบอันตรายหรือเจ็บป่วย ค่าทำศพกรณีตาย อันไม่ใช่เนื่องจากการทำงานมาใช้บังคับ
.
นอกจากนี้ ยังกำหนดให้ได้รับสิทธิค่ารักษาพยาบาล กรณีได้รับการวินิจฉัยว่าเป็นผู้ป่วยฉุกเฉินจากโรคติดต่ออันตราย ตามกฎหมายว่าด้วยโรคติดต่อ
.
สำหรับกรณีลูกจ้าง คู่สมรส หรือบุตร หรือญาติ ปฏิเสธการส่งต่อผู้ป่วยโควิด ไปรับการรักษายังสถานพยาบาลอื่น ผู้ป่วยต้องรับผิดชอบค่าใช้จ่ายที่เกิดขึ้นเอง
.
อย่างไรก็ตาม เมื่อนายจ้างได้รับทราบค่าใช้จ่ายกรณีการเจ็บป่วยจากโรคโควิด-19 แล้ว ให้นายจ้างดำเนินการเบิกจ่ายให้แก่สถานพยาบาลภายใน 15 วัน นับจากวันที่ได้รับแจ้ง
.
โดยคาดว่า ภายหลังการประกาศบังคับใช้ จะส่งผลให้พนักงานรัฐวิสาหกิจรวมกว่า 285,598 คน ได้รับการคุ้มครองกรณีการเจ็บป่วยจากโรคโควิด-19 และทำให้สถานพยาบาลได้รับเงินคืนจากรัฐวิสาหกิจโดยเร็วอีกด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
Website :www.thaigov.go.th
Facebook/Twitter : ไทยคู่ฟ้า
YouTube : ไทยคู่ฟ้า ทำเนียบรัฐบาล
LINE : ไทยคู่ฟ้า (@thaigov)
TikTok : ไทยคู่ฟ้า (@thaigov)
วันจันทร์ที่ 8 มีนาคม 2564
นายกฯ กล่าวคำปราศรัยวันสตรีสากล 2564 มุ่งส่งเสริมความเสมอภาคทางเพศ เพิ่มบทบาทสตรีในการมีส่วนร่วม สร้างความเข้มแข็งแก่สังคม
นายกฯ กล่าวคำปราศรัยวันสตรีสากล 2564 มุ่งส่งเสริมความเสมอภาคทางเพศ เพิ่มบทบาทสตรีในการมีส่วนร่วม สร้างความเข้มแข็งแก่สังคม
วันนี้ (8 มีนาคม 2564) เวลา 10.12 น. ณ ห้องประชุม ชั้น 2 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวคำปราศรัยเนื่องในวันสตรีสากล ประจำปี 2564 ภายใต้แนวคิด “เสริมพลังสตรีและเด็กหญิงสู่ความเสมอภาค ร่วมตัดสินใจ ไร้ความรุนแรง” ผ่านวีดิทัศน์ นายอนุชา บูรพชัยศรี โฆษกประจำสำนักนายกรัฐมนตรี กล่าวสรุปสาระสำคัญ ดังนี้
นายกรัฐมนตรีฝากความระลึงถึงและความปรารถนาดีมายังพี่น้องสตรีไทย และผู้ที่ปฏิบัติงานด้านสตรีที่เป็นกำลังสำคัญในการพัฒนาและส่งเสริมศักยภาพสตรีในทุกมิติเนื่องในวันสตรีสากล ประจำปี 2564
นายกรัฐมนตรีเน้นย้ำว่า รัฐบาลเห็นถึงความสำคัญของสตรีในการมีส่วนร่วมในกิจกรรมทางสังคมและการยุติการเลือกปฏิบัติในสังคม จึงได้กำหนดยุทธศาสตร์ชาติ 20 ปี ในการส่งเสริมความเสมอภาคทางเพศ การมีส่วนร่วมการรับผิดชอบครอบครัวและพัฒนาสังคม พร้อมทั้งเพิ่มโอกาส บทบาทและการมีส่วนร่วมของสตรีในการทำงานเชิงเศรษฐกิจ การเมือง และการบริหารในทุกระดับ ซึ่งการจัดงานในวันนี้ภายใต้แนวคิด“เสริมพลังสตรีและเด็กหญิงสู่ความเสมอภาค ร่วมตัดสินใจ ไร้ความรุนแรง” เพื่อเห็นคุณค่า ศักดิ์ศรีที่เท่าเทียม และเป็นหนึ่งพื้นฐานสำคัญในการสร้างความเข้มแข็งให้แก่สังคม และในโอกาสนี้ นายกรัฐมนตรีได้กล่าวชื่นชม แสดงความยินดีกับกลุ่มสตรี และทุกองค์กรที่ได้รับรางวัลเกียรติคุณในปีนี้ ถือเป็นส่วนสำคัญในการเสริมสร้างศักยภาพของสตรีไทยให้เป็นพลังสำคัญในการพัฒนาประเทศอย่างยั่งยืน
อนึ่ง ประเทศไทยได้เริ่มจัดกิจกรรมวันสตรีสากลเป็นประจำทุกปี นับตั้งแต่ปี พ.ศ. 2532 ต่อเนื่องเป็นระยะเวลากว่า 32 ปี โดยมีกระทรวงพัฒนาสังคมและความมั่นคงของมนุษย์เป็นผู้ดำเนินการ ซึ่งแนวคิดในปีนี้สอดคล้องกับเป้าหมายการพัฒนาที่ยั่งยืน SDGs (Sustainable Development Goals) เป้าหมายที่ 5 ด้านการบรรลุความเสมอภาคระหว่างเพศและเสริมพลังแก่สตรีและเด็กหญิง เพื่อขับเคลื่อนสังคมไปสู่ความเสมอภาคอย่างเท่าเทียมกัน
วันอังคารที่ 9 มีนาคม 2564
นายกฯ ประชุมบอร์ด สสว. ย้ำเร่งรัดผลักดันให้เอสเอ็มอี ขึ้นทะเบียนเพื่อการจัดซื้อจัดจ้างภาครัฐ ให้เอสเอ็มอีเข้าถึงสิทธิประโยชน์ได้ตามเป้าหมาย
นายกรัฐมนตรีเป็นประธานประชุมบอร์ด สสว. ย้ำเร่งรัดผลักดันให้เอสเอ็มอี ขึ้นทะเบียนเพื่อการจัดซื้อจัดจ้างภาครัฐ ให้เอสเอ็มอีเข้าถึงสิทธิประโยชน์ได้ตามเป้าหมาย
วันนี้ (8 มีนาคม 2564) นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (บอร์ด สสว.) ณ ตึกภักดีบดินทร์ ทำเนียบรัฐบาล โดยมีนายสุพัฒนพงษ์ พันธุ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นายอาคม เติมพิทยาไพสิฐ รัฐมนตรีว่าการกระทรวงการคลัง และผู้ที่เกี่ยวข้องเข้าร่วมการประชุม
นายกรัฐมนตรีกล่าวมอบนโยบายการผลักดันให้วิสาหกิจขนาดกลางและขนาดย่อม หรือ เอสเอ็มอี ขึ้นทะเบียนเพื่อการจัดซื้อจัดจ้างภาครัฐ ว่า เป็นเรื่องสำคัญที่จะทำให้ผู้ประกอบการเอสเอ็มอีสามารถเข้าถึงการจัดซื้อจัดจ้างภาครัฐได้เป็นไปตามเป้าหมาย ทั้งนี้ ที่ผ่านมานายกรัฐมนตรีได้เร่งรัดเรื่องการขึ้นทะเบียนเอสเอ็มอี ตั้งแต่ปี 2557 โดยในปัจจุบันมีเอสเอ็มอีจำนวนมากกว่า 3 ล้านราย แต่ในวันนี้ยังมีเอสเอ็มอีมาขึ้นทะเบียนจำนวนไม่มาก ทั้ง ๆ ที่บางรายมีขีดความสามารถสูง มีรายรับสูง แต่ก็ยังไม่มาขึ้นทะเบียน ซึ่งนายกรัฐมนตรีได้แนะให้กระทรวงการคลังไปพิจารณาว่าเป็นเพราะเรื่องของภาษีด้วยหรือไม่ โดยที่ผ่านมามีผู้ประกอบการเอสเอ็มอีร้องเรียนมาทั้งในช่วงปกติ และในช่วงสถานการณ์โควิด 19 ว่า ไม่สามารถเข้าถึงเงินทุน ซึ่งการที่ผู้ประกอบการเอสเอ็มอีไม่สามารถเข้าถึงเงินทุนได้นั้นก็เพราะไม่ได้มาขึ้นทะเบียน ดังนั้น จึงขอให้ผู้ประกอบการเอสเอ็มอีได้มาขึ้นทะเบียนโดยเร็วที่สุด และขึ้นทะเบียนให้มากที่สุด โดยแยกเป็นรายสาขา เช่น อุตสาหกรรม เกษตรกรรม วิสาหกิจชุมชน ไมโครเอสเอ็มอี เพื่อให้เอสเอ็มอีสามารถเข้าถึงการจัดซื้อจัดจ้างภาครัฐได้
นายกรัฐมนตรีกล่าวว่า สสว. ต้องทำงานเดินหน้าไปตามเป้าหมาย หาทางทำให้ผู้ประกอบการเอสเอ็มอีมาขึ้นทะเบียนตามแผนงานที่กำหนดไว้ ซึ่งสภาหอการค้า สภาอุตสาหกรรม และทุกกระทรวง จะสามารถช่วยสนับสนุนข้อมูล Big Data ได้ เพื่อช่วยกันสร้างความแข็งแรงให้กับเอสเอ็มอี โดยการทำงานจะต้องมีการบูรณาการข้อมูลทั้งหมด เพื่อให้งานเดินหน้าต่อไปได้อย่างรวดเร็วขึ้น พร้อมย้ำว่า รัฐบาลต้องการสร้างความเข้มแข็งให้กับเอสเอ็มอี เพื่อให้เกิดการแข่งขันด้านราคามากยิ่งขึ้น ซึ่งจะทำให้ประชาชนจะได้ประโยชน์ รวมทั้งจะส่งเสริมเอสเอ็มอีที่มีความแข็งแรง ให้สามารถไปได้ไกลยิ่งขึ้น ให้ความสำคัญกับเอสเอ็มอีภาคการเกษตร ยกระดับเอสเอ็มอีจากระดับล่างขึ้นสู่ระดับบน และส่งเสริมเอสเอ็มอีให้สามารถแข่งขันในได้ในระดับโลก รวมทั้งนายกรัฐมนตรียังต้องการให้มีการขับเคลื่อนเอสเอ็มอีในที่ประชุมเอเปกในปี 2565 ด้วย
ทั้งนี้ ที่ประชุมบอร์ด สสว. รับทราบรายงานความคืบหน้าการสนับสนุนวิสาหกิจขนาดกลางและขนาดย่อมให้เข้าถึงการจัดซื้อจัดจ้างภาครัฐ ที่มีผลสะสมการขึ้นทะเบียนเอสเอ็มอี เพื่อการจัดซื้อจัดจ้างภาครัฐ โดยข้อมูล ณ วันที่ 7 มีนาคม 2564 มีเอสเอ็มอีมาขึ้นทะเบียนแล้วจำนวน 5,782 ราย จาก 77 จังหวัด (เป้าหมาย 100,000 รายภายในเดือนกันยายน 2564) และที่ประชุมบอร์ด สสว. ยังรับทราบรายงานความคืบหน้าการจัดทำ SME Big data/SME Master Data
วันศุกร์ที่ 12 มีนาคม 2564
รมต.นร. อนุชา หัวหน้าคณะผู้แทนไทยเปิดการประชุมรัฐมนตรีสารนิเทศอาเซียน ครั้งที่ 15 พร้อมนำอาเซียนมุ่งเดินหน้าประชาคมดิจิทัล ขยายโอกาสการรับรู้ข้อมูลข่าวสารในทุกกลุ่ม
รมต.นร. อนุชา หัวหน้าคณะผู้แทนไทยเปิดการประชุมรัฐมนตรีสารนิเทศอาเซียน ครั้งที่ 15 พร้อมนำอาเซียนมุ่งเดินหน้าประชาคมดิจิทัล ขยายโอกาสการรับรู้ข้อมูลข่าวสารในทุกกลุ่ม
วันนี้ (12 มีนาคม 2564) เวลา 09.00 น. ณ กรมประชาสัมพันธ์ นายอนุชา นาคาศัย รัฐมนตรีประจำสำนักนายกรัฐมนตรี ในฐานะหัวหน้าคณะผู้เทนไทยเป็นประธานเปิดการประชุมรัฐมนตรีสารนิเทศอาเซียน ครั้งที่ 15 ภายใต้แนวคิด "สานต่อประชาคมดิจิทัล ครอบคลุมเพื่อโอกาสของคนทุกกลุ่ม" ในปีนี้ประเทศไทยเป็นเจ้าภาพจัดการประชุมผ่านระบบทางไกล ซึ่งมีรัฐมนตรีและผู้แทนระดับสูงจากประเทศสมาชิกอาเซียน และสำนักงานเลขาธิการอาเซียนร่วมประชุม
รัฐมนตรีประจำสำนักนายกรัฐมนตรี เห็นความสำคัญของหน่วยงานด้านสื่อและสารนิเทศของอาเซียน เชื่อในบทบาทความสำคัญในการขับเคลื่อนภารกิจของอาเซียนมาโดยตลอด ที่ผ่านมาประเทศสมาชิกได้ร่วมดำเนินโครงการและกิจกรรมต่างๆ ที่ช่วยพัฒนาคุณภาพชีวิตของพลเมืองอาเซียน ซึ่งในช่วงที่ไทยเข้ามารับตำแหน่งประธานด้านสื่อและสารนิเทศอาเซียนในเดือนมิถุนายน 2563 เป็นช่วงของการแพร่ระบาดเชื้อไวรัสโคโรนา 2019 จึงเป็นสิ่งที่ท้าทายบทบาทของสื่อและสารนิเทศ ในการจัดการกับสถานการณ์ที่ไม่เคยเกิดขึ้นมาก่อน ขณะที่ประเทศคู่เจรจาได้ให้ความช่วยเหลือทางการแพทย์มีการให้คำแนะนำและแลกเปลี่ยนบุคลากรรวมถึงการสนับสนุนรูปแบบอื่น เป็นสิ่งพิสูจน์ถึงความสัมพันธ์ระหว่างอาเซียนกับคู่เจรจาที่ไม่ใช่หุ้นส่วนเพียงทางยุทธศาสตร์แต่เป็นความสัมพันธ์ฉันมิตรที่ยาวนาน
รัฐมนตรีประจำสำนักนายกรัฐมนตรีกล่าวเพิ่มเติมในฐานะผู้ขับเคลื่อนนโยบายด้านสารนิเทศ ในช่วงที่มีการเปลี่ยนผ่านสู่ระบบดิจิทัล ประเทศสมาชิกอาเซียนต้องช่วยกันส่งเสริมการรับรู้ เข้าถึง และใช้ประโยชน์ข้อมูลข่าวสารผ่านสื่อดิจิทัลเพื่อประชาชนทุกกลุ่ม ตามแนวความคิดของการเป็นประชาคมอาเซียน คือ เราจะไม่ทอดทิ้งใครไว้ข้างหลัง ซึ่งถือเป็นภารกิจสำคัญอย่างยิ่งในการส่งมอบอนาคตที่ดีสำหรับคนรุ่นหลังต่อไป
สำหรับการประชุมครั้งนี้ รัฐมนตรีประจำสำนักนายกรัฐมนตรี ได้แสดงวิสัยทัศน์ในหัวข้อ "ASEAN A Digital Community with Accessibility for All" และประเทศสมาชิกจะได้ร่วมพิจารณาร่างกรอบความร่วมมือเพื่อพัฒนาความพร้อมด้านดิจิทัลสำหรับพลเมืองอาเซียน เพื่อนำไปปรับใช้กับการพัฒนาและส่งเสริมงานด้านสื่อและสารนิเทศของประเทศสมาชิกต่อไป
..............................................
วันอังคารที่ 9 มีนาคม 2564
เดินหน้ารับมือภัยแล้ง ยกเคสโคราช - พิจิตร กรณีตัวอย่าง
...
ก้าวเข้าสู่หน้าร้อน หน้าแล้งของไทยแล้ว รัฐบาลจะบริหารจัดการน้ำอย่างเต็มศักยภาพ รองรับสถานการณ์ขาดแคลนน้ำ เพื่อให้ประชาชนมีน้ำกินน้ำใช้อย่างเพียงพอ ทุกหน่วยจะร่วมกันสร้างความเข้าใจแก่ผู้นำชุมชนและกลุ่มผู้ใช้น้ำ เตรียมความพร้อมด้านเครื่องจักร เครื่องมือ กำลังเจ้าหน้าที่ และการกำหนดพื้นที่เสี่ยงขาดแคลนน้ำ ให้สามารถเข้าไปช่วยเหลือประชาชนได้อย่างทันท่วงที
.
สำหรับสถานการณ์ภัยแล้งที่ จ.นครราชสีมา จากการสำรวจพบว่า พื้นที่ส่วนใหญ่เป็นพื้นที่นอกเขตชลประทาน เช่น แหล่งน้ำชุมชนที่ใช้ผลิตน้ำประปาหมู่บ้านโนนกราด ต.ลำคอหงส์ อ.โนนสูง จ.นครราชสีมา ซึ่งอยู่ในความดูแลของ อบต.ลำคอหงษ์ ได้รับงบประมาณขุดสระเมื่อปี 2564 และเนื่องจากเพิ่งขุดเสร็จ จึงยังไม่มีน้ำไหลเข้าสระ
.
อบต.ลำคอหงษ์ ยืนยันว่าปัจจุบันยังมีน้ำเพียงพอไปจนถึงสิ้นเดือนเมษายนนี้ ส่วนปีที่ผ่านมากรมชลประทาน ได้ผันน้ำจากบึงพุดซา ระยะทางประมาณ 80 กม. เข้าไปช่วยเหลือ และจะจัดหาแหล่งน้ำใกล้เคียง เพื่อสูบน้ำไปเติมให้เป็นการถาวร เพื่อแก้ไขปัญหาระยะยาว
.
อีกกรณี คือ ฝายแม้วของชาวบ้านวังลูกช้าง ต.สามง่าม อ.สามง่าม จ.พิจิตร ไม่สามารถกักเก็บน้ำและแห้งลง ในระยะสั้นกรมชลประทานได้ขอการสนับสนุนการทำฝนหลวงจากกรมฝนหลวงและการบินเกษตร เพื่อเติมน้ำในพื้นที่ ส่วนระยะยาวได้เร่งก่อสร้างอาคารบังคับน้ำในแม่น้ำยม 3 แห่ง ได้แก่ ประตูระบายน้ำท่าแห คืบหน้าแล้ว 46% ประตูระบายน้ำวังจิก คืบหน้าแล้ว 44% และประตูระบายน้ำโพธิ์ประทับช้าง อยู่ระหว่างเตรียมการสร้าง หากแล้วเสร็จจะช่วยเก็บกักน้ำและบรรเทาความเดือดร้อนของประชาชนในพื้นที่ได้เป็นอย่างดี
.
อย่างไรก็ตาม หากประชาชนในพื้นที่ใดต้องการความช่วยเหลือ สามารถติดต่อได้ที่โครงการชลประทานใกล้บ้าน หรือ โทร. สายด่วนกรมชลประทาน 1460
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 4 มีนาคม 2564
รมว.วธ.เข้าร่วมการประชุมคณะกรรมการกองทุนพัฒนาสื่อปลอดภัยและสร้างสรรค์ ครั้งที่ ๓/๒๕๖๔
รมว.วธ.เข้าร่วมการประชุมคณะกรรมการกองทุนพัฒนาสื่อปลอดภัยและสร้างสรรค์ ครั้งที่ ๓/๒๕๖๔
วันที่ ๔ มีนาคม ๒๕๖๔ เวลา ๑๐.๐๐ น. นายวิษณุ เครืองาม รองนายกรัฐมนตรี เป็นประธานการประชุมคณะกรรมการกองทุนพัฒนาสื่อปลอดภัยและสร้างสรรค์ ครั้งที่ ๓/๒๕๖๔ โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ กรรมการ ผู้ทรงคุณวุฒิ และผู้แทนหน่วยงานที่เกี่ยวข้อง เข้าร่วมประชุม ณ ห้องประชุม ๓๐๑ ชั้น ๓ ตึกบัญชาการ ๑ ทำเนียบรัฐบาล
วันพุธที่ 3 มีนาคม 2564
ก.แรงงาน ร่วมลงนาม MOU 12 กระทรวง 1 หน่วยงาน บูรณาการเพื่อพัฒนาคุณภาพชีวิตกลุ่มเปราะบางรายครัวเรือนอย่างยั่งยืน
รัฐมนตรีว่าการกระทรวงแรงงาน ร่วมเป็นสักขีพยานพิธีลงนามบันทึกข้อตกลงความร่วมมือ "โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน ขับเคลื่อนการแก้ไขปัญหาความยากจนและพัฒนาคุณภาพชีวิตของกลุ่มเปราะบาง
เมื่อวันที่ 3 มีนาคม 2564 เวลา 09.30 น. นายสุชาติ ชมกลิ่น รัฐมนตรีว่าการกระทรวงแรงงาน ร่วมเป็นสักขีพยานในพิธีลงนามบันทึกข้อตกลงความร่วมมือ "โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน” ประกอบด้วย สำนักนายกรัฐมนตรี กระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงศึกษาธิการ กระทรวงกลาโหม กระทรวงการท่องเที่ยวและกีฬา กระทรวงการอุดมศึกษา วิทยาศาสตร์ วิจัยและนวัตกรรม กระทรวงเกษตรและสหกรณ์ กระทรวงพาณิชย์ กระทรวงแรงงาน กระทรวงวัฒนธรรม กระทรวงสาธารณสุข และกรุงเทพมหานคร โดยมี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานในพิธี ณ ตึกภักดีบดินทร์ ทำเนียบรัฐบาล ในส่วนของกระทรวงแรงงาน มี นายสุทธิ สุโกศล ปลัดกระทรวงแรงงาน ร่วมลงนามในครั้งนี้ด้วย ซึ่งรัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กระทรวงแรงงาน ภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญกับการแก้ไขปัญหาความยากจนโดยเฉพาะการบูรณาการเพื่อพัฒนาคุณภาพชีวิตของคนกลุ่มเปราะบางในทุกมิติอย่างยั่งยืน
ทั้งนี้ ขอบเขตความร่วมมือของกระทรวงแรงงาน เป็นการบริการจัดหางานในประเทศให้แก่ประชาชนกลุ่มเปราะบาง เพื่อให้มีงานทำและมีรายได้ที่เหมาะสมเพียงพอสำหรับการดำรงชีวิต ตลอดจนแนะแนวและส่งเสริมการประกอบอาชีพ รวมถึงการพัฒนาผีมือแรงงานให้แก่ครัวเรือนเปราะบาง ให้มีความรู้ความสามารถในการประกอบอาชีพที่สอดคล้องกับความต้องการของตลาดแรงงาน
วันศุกร์ที่ 12 มีนาคม 2564
​รมต.นร. อนุชา ย้ำสมาชิกอาเซียนพร้อมร่วมมือประเทศคู่เจรจา +3 ขับเคลื่อนสื่อสารยุคดิจิทัล ฝ่าวิกฤติโควิด-19 ไปด้วยกัน
​รมต.นร. อนุชา ย้ำสมาชิกอาเซียนพร้อมร่วมมือประเทศคู่เจรจา +3 ขับเคลื่อนสื่อสารยุคดิจิทัล ฝ่าวิกฤติโควิด-19 ไปด้วยกัน
วันนี้ (12 มีนาคม 2564) เวลา 13.00 น. ณ กรมประชาสัมพันธ์ นายอนุชา นาคาศัย รัฐมนตรีประจำสำนักนายกรัฐมนตรี หัวหน้าคณะผู้แทนไทย นำคณะร่วมประชุมรัฐมนตรีสารนิเทศอาเซียน และคู่เจรจาบวกสาม ครั้งที่ 6 ภายใต้หัวข้อ "สานต่อประชาคมดิจิทัล เข้าถึง ครอบคลุมเพื่อโอกาสของคนทุกกลุ่ม" ผ่านระบบการประชุมทางไกลผ่านจอภาพ
รัฐมนตรีประจำสำนักนายกรัฐมนตรี กล่าวว่า ไทยในฐานะประธานด้านสื่อและสารสนเทศอาเซียน ช่วงปี 2563-2565 เล็งเห็นถึงความสำคัญในการร่วมมือกับประเทศคู่เจรจา +3 (จีน เกาหลี ญี่ปุ่น) ซึ่งที่ผ่านมา 10 ประเทศอาเซียนได้ร่วมมือกับจีน เกาหลี และญี่ปุ่นผลักดันโครงการที่เป็นประโยชน์ในอาเซียนมากมาย อาทิ โครงการร่วมผลิตสารคดี โครงการพัฒนาบุคลากรด้านสื่อสารมวลชน การพัฒนาเทคโนโลยีการออกอากาศ และส่งเสริมให้ประชาชนมีความเข้าใจและความสัมพันธ์อันดีระหว่างกัน
รัฐมนตรีประจำสำนักนายกรัฐมนตรี ขอบคุณประเทศสมาชิกที่ให้ความร่วมมือสนับสนุนบทบาทด้านสื่อและสารสนเทศตลอดมาจนเห็นผลสำเร็จเป็นรูปธรรม พร้อมย้ำว่าในช่วงปีที่ผ่านมาประเทศสมาชิกอาเซียน รวมทั้งประชาคมโลกประสบปัญหาการแพร่ระบาดเชื้อไวรัสโควิด-19 ซึ่งประเทศสมาชิกอาเซียนได้ร่วมมือกันแก้ไขปัญหานี้ โดยมีข้อริเริ่มต่าง ๆ รวมถึงกรอบการฟื้นฟูที่ครอบคลุมด้านเศรษฐกิจและสังคม ตนมั่นใจว่าประเทศสมาชิกจะผ่านความท้าทายนี้ไปด้วยกันโดยมีการแลกเปลี่ยนความรู้ ประสบการณ์ และแนวทางปฏิบัติที่ดี ระหว่างประเทศสมาชิกอาเซียน ซึ่งการสื่อสารประชาสัมพันธ์เป็นส่วนช่วยที่สำคัญ ผ่านกลไกและความร่วมมือที่ได้ประชุมกันในวันนี้ ขณะที่โลกใบนี้กำลังขับเคลื่อนด้วยการสื่อสารในยุคดิจิทัล เราประชาคมอาเซียนต้องจับมือกัน รับมือกับการเปลี่ยนแปลง นำความรู้ ประสบการณ์ที่มีร่วมด้วยช่วยกัน สู่ความเจริญรุ่งเรืองในอนาคต
.......................................................